Økonomisk vejledning - Aktivitetspuljen 2019

Nærværende notat beskriver principperne for den statslige aktivitetspulje for 2019 til brug for budgettering af denne i 2019 indtil puljen formelt afskaffes ved lov og erstattes af en pulje til nærhedsfinansiering.

*Omlægning fra statslig aktivitetspulje til nærhedsfinansiering*

Regeringen og Danske Regioner indgik den 5. juni 2018 aftale om regionernes økonomi for 2019 (ØA19). Af aftalen fremgår det at aktivitetspulje afskaffes fra 2019 og frem, og at der indføres betinget finansiering i form af en pulje til nærhedsfinansiering. Afskaffelse af aktivitetspuljen og indførelse af nærhedsfinansiering kræver imidlertid en lovændring, hvilket betyder at regionerne indtil lovændringen er foretaget stadig skal budgettere som hidtil med indtægter fra aktivitetspuljen. Efter lovændringen kan regionerne omlægge deres budgetter.

Puljen til nærhedsfinansiering udgør 1.500 mio. kr. og er dermed marginalt større end den statslige aktivitetspulje på 1,407,4 mio. kr. Begge puljer fordeles dog efter bloktilskudsnøglen og differencen mellem de to puljer opvejes via en tilsvarende ændring i bloktilskuddet. Dermed vil omlægningen hverken have finansierings- eller fordelingsmæssige konsekvenser for regionerne og samlet vil den enkelte region modtage det samme i finansiering før og efter omlægning.

Hidtil har uforbrugte puljemidler kunne overføres mellem årene hvis en region ikke har præsteret nok aktivitet til at være berettiget til deres fulde andel af puljen. Uforbrugte puljemidler fra aktivitetspuljen kan imidlertid ikke overføres til puljen for nærhedsfinansiering. Ender en region med at have uforbrugte puljemidler ved udgangen af 2018, vil de skulle betales tilbage når aktivitetspuljen afskaffes. Tilbagebetalingen vil ske i form af et likviditetstræk i den pågældende region.

*Principper for udbetaling af den statslige aktivitetspulje*

Principperne for udbetaling af den statslige, aktivitetsbestemte pulje og fastsættelse af baseline er beskrevet i regionernes økonomiaftale for 2019 i bilag 2 til økonomiaftalen.

Aktivitetspuljen for 2019 er fastsat ud fra de principper, som blev indført med aktivitetspuljen for 2014 og korrigeret for aftalen om afkobling af den kommunale medfinansiering i 2017. Puljens størrelse er således fastsat til 1.407,4 millioner kroner (19-pl) og den samlede aktivitetspulje udbetales med 40 procent af DRG-taksten.

Der er som følge af aftale mellem Danske Regioner og Sundheds- og Ældreministeriet i efteråret 2013 aftalt nye procedurer for korrektioner for tiltag, der har til formål at omlægge aktivitet til omkostningseffektive ikke-takst-bærende aktivitet. Procedurerne gælder fra og med aktivitetspuljen for 2014 og fortsættes således for aktivitetspuljen for 2019.

*Puljernes størrelse og produktionsværdi*

I 2019 udgør det statslige, aktivitetsafhængige tilskud på sygehusområdet 1.407,4 millioner kroner. på landsplan. Dette beløb udbetales til regionerne a conto i 12-dele rater i tilknytning til bloktilskuddet. Den endelige opgørelse sker ved udgangen af første kvartal 2020 på baggrund af den aktivitet i regionerne, som er indberettet senest den 10. marts 2020.

Aktivitetspuljen udbetales med 40 procent af DRG. Dermed skal regionerne præstere en produktionsværdi over baseline svarende til 3.518,5 millioner kroner (19-pl) for at undgå tilbagebetaling af puljemidler, jf. tabel 1. Tabellen viser også hvilken produktionsværdi de enkelte regioner skal præstere udover baseline for at få fuld puljeudnyttelse.

***Tabel 1: Fordeling af aktivitetspulje og produktionsværdi af pulje, mio. kr. 19-pl***

|  |  |  |
| --- | --- | --- |
| **Region** | **Aktivitetspulje** | **Produktionsværdi, der skal præsteres udover baseline** |
| Hovedstaden | 442,22 | 1.105,54 |
| Sjælland | 216,32 | 540,79 |
| Syddanmark | 301,65 | 754,13 |
| Midtjylland | 301,71 | 754,28 |
| Nordjylland | 145,51 | 363,76 |
| **I alt** | **1.407,40** | **3.518,50** |

*Note: Udbetales til regionerne a conto i 12-dele rater i 2019. Puljen er fordelt med bloktilskudsnøglen.*

*Fastlæggelse af baseline 2018*

Den foreløbige baseline for 2018 er 68.083,6 mio. kr. (2019 takstsystem). Metoden til beregning af den foreløbige baseline er aftalekonsistent og er:

Den faktiske aktivitet i 2016 opgjort i takstsystem 2018.

1. Produktionsværdien efter pkt. 1 tillægges den forudsatte aktivitetsstigning fra 2017 til 2018 på 0,0 pct.
2. Produktionsværdien efter pkt. 2 tillægges den forudsatte aktivitetsstigning fra 2018 til 2019 på 0,0 pct.
3. Produktionsværdien af de statslige aktivitetsafhængige midler i 2019 på i alt 3.518,5 mio. kr. (18-pl) fratrækkes produktionsværdien efter pkt. 1-4 for at danne baseline.

Sundheds- og Ældreministeriet beregner og udmelder en endelig baseline for 2019 pr. januar 2019. Den foreløbige baseline er korrigeret for nettobudgetvirkningen af puljer i finansloven for 2018 hvilket udgør 61,1 i 2018 mio.kr. fra Kræftplan IV samt 103 mio.kr i 2018 vedr. behandlingsret, samt effektiviseringsgevinster fra kvalitetsfondsbyggerierne på 262 mio. kr. for 2018. Der vil ikke blive korrigeret for aktivitetseffekt af meropgaver og effektiviseringsgevinster for 2019. Hvordan baseline for 2019 er opgjort kan ses i detaljeret form i bilag 1.

Fastsættelse af den foreløbige baseline for 2019 sker på baggrund af Sundhedsdatastyrelsens nye DRG-takstsystem for 2019, som udmeldes endeligt ultimo 2018, den endelige baseline for 2019 beror herpå.

Baseline for 2019 fordeles mellem regionerne med en nøgle, der svarer til regionernes faktisk realiserede aktivitet i 2017 opgjort ved takstsystem 2019 jf. tabel 2.

***Tabel 2: Foreløbig regional fordeling af baseline 2019, mio.kr., 19-pl***

|  |  |
| --- | --- |
| **Region** | **Baseline** |
| Hovedstaden |  21.593,3  |
| Sjælland |  10.597,0  |
| Syddanmark |  15.176,0  |
| Midtjylland |  14.109,0  |
| Nordjylland |  6.608,3  |
| **I alt** |  **68.083,6**  |

*Note: Baseline er fordelt efter aktiviteten i 2017, opgjort i takstsystem 2019.*

*Korrektionsmuligheder*

Værdien af aktivitetstilskuddene for 2019 kan korrigeres for kodeændringer eller ny registreringspraksis i takstsystem 2019, der gennemføres efter 1. maj 2018. Korrektionerne har til formål at identificere sygehusenes faktiske aktivitet over baseline i forhold til året før, herunder sikre konsistens over tid i den aktivitet, som ligger til grund for tilskuddet.

Værdien af aktivitetstilskuddene for 2019 kan korrigeres for strukturomlægninger herunder til omkostningseffektive ikke takstbærende aktiviteter i sygehusvæsenet mv. i henhold til Sundheds- og Ældreministeriet retningslinjer herfor. Regionerne kan løbende fremsende ansøgning om justeringer af aktivitetsopgørelsen, dog senest den 1. februar 2020.

Der fastlægges i 2018 et loft over den gennemsnitlige værdistigning pr. kontakt på 1,5 pct.

Bilag 1: Detaljeret opgørelse af baseline 2019

***Tabel 1: Opgørelse af vækstkrav for 2018 og 2019.***

|  |  |  |
| --- | --- | --- |
|  | **Beløb (mio. kr., 2019-pl)** | **Vækst (pct.)** |
| **Aktivitetsniveau 2017** | 71.169 |  |
| Aktivitetskrav | 0 | 0 |
| Løft meropgave mv. | 167 | 0,2 |
| Effektiviseringsgevinster | 266 | 0,4 |
| **Samlet krav om aktivitetsvækst 2018** | **433** | **0,6** |
|  |  |  |
| **Forudsat aktivitetsniveau 2018** | **71.602** |   |
| Aktivitetskrav | 0 | 0,0 |
| Løft meropgave mv. | 0 | 0,0 |
| Effektiviseringsgevinster | 0 | 0,0 |
| **Samlet krav om aktivitetsvækst 2019** | **0** | **0,0** |
|  |  |  |
| **Forudsat aktivitetsniveau 2019** | **71.602** |   |
| Produktionsværdi af aktivitetspulje | 3.463 |   |
| **Baseline 2019** | **68.139** |  |
|  |  |  |
| **Vækst i alt 2018 og 2019** | **433** | **0,6** |